b'\n_START_ARTICLE_\nJuho Komonen\n_START_PARAGRAPH_\nJuho Komonen (29. marraskuuta 1893 K\xc3\xa4kisalmi \xe2\x80\x93 3. lokakuuta 1969). oli suomalainen j\xc3\xa4\xc3\xa4k\xc3\xa4rimajuri. Komonen oli Saksassa sotilauransa aloittanut j\xc3\xa4\xc3\xa4k\xc3\xa4ri ja nelj\xc3\xa4n sodan veteraani.\n_START_SECTION_\nPerhetausta\n_START_PARAGRAPH_\nH\xc3\xa4nen vanhempansa olivat maanviljelij\xc3\xa4 Vilho Komonen ja Ida Pulkkinen. H\xc3\xa4net vihittiin avioliittoon ensimm\xc3\xa4isen kerran vuonna 1920 Lydia Lojanderin kanssa, josta h\xc3\xa4n erosi vuonna 1929 ja toisen kerran vuonna 1932 Irja Annikki Sievon kanssa.\n_START_SECTION_\nOpinnot\n_START_PARAGRAPH_\nKomonen k\xc3\xa4vi kansakoulun ja suoritti yksityisesti viidennen luokan K\xc3\xa4kisalmen yhteiskoulussa vuonna 1930. H\xc3\xa4n suoritti my\xc3\xb6s hy\xc3\xb6kk\xc3\xa4ysvaunukurssin vuonna 1922 ja Taistelukoulun kapteenikurssin vuosina 1927\xe2\x80\x931928.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nKomonen ty\xc3\xb6skenteli maanviljelij\xc3\xa4n\xc3\xa4 ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n 1. konekiv\xc3\xa4\xc3\xa4rikomppaniaan 8. marraskuuta 1915. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella. H\xc3\xa4n suoritti vuonna 1917 Polangenissa j\xc3\xa4rjestetyn erikoiskurssin (pommarikurssi).\n_START_SECTION_\nSuomen sis\xc3\xa4llissota\n_START_PARAGRAPH_\nKomonen saapui takaisin Suomeen aselaiva S/S Equityn ensimm\xc3\xa4isell\xc3\xa4 retkell\xc3\xa4 Tolvmansgrundetin saarelle Luodon pit\xc3\xa4j\xc3\xa4\xc3\xa4n 1. marraskuuta 1917. Luodosta h\xc3\xa4net komennettiin suojeluskuntien kouluttajana Etel\xc3\xa4-Pohjanmaalle. Ennen sis\xc3\xa4llissotaa h\xc3\xa4n toimi viel\xc3\xa4 Vimpelin sotakoulussa opettajana. Sis\xc3\xa4llissodan puhjettua h\xc3\xa4n johti joukkoa joka oli koottu Kuortaneen, Lapuan Tiistenojan ja Haapakosken suojeluskuntalaisista. He osallistuivat Lapualaisten ja Sein\xc3\xa4jokelaisten ven\xc3\xa4l\xc3\xa4isjoukkojen aseistariisuntaan. Sein\xc3\xa4joelta h\xc3\xa4n marssi 30. tammikuuta 1918 etel\xc3\xa4pohjalaisen komppanian (isokyr\xc3\xb6l\xc3\xa4isi\xc3\xa4 ja ylistarolaisia) p\xc3\xa4\xc3\xa4llikk\xc3\xb6n\xc3\xa4 Kuopioon ja osallistui joukkoineen Kuopion valtaukseen. Komonen l\xc3\xa4hti 14. helmikuuta 1918 Ylistaron vapaaehtoisista suojeluskuntalaisista kootun osaston johtajana rintamalle, minne h\xc3\xa4n saapui 17. helmikuuta 1918 Vilppulaan. H\xc3\xa4n toimi aluksi H\xc3\xa4neen rintamalla H\xc3\xa4meen ryhm\xc3\xa4n 10:nnen komppanian (Ylistaron komppania) ja 22. maaliskuuta 1918 alkaen I Ruoveden pataljoonan 1. komppanian p\xc3\xa4\xc3\xa4llikk\xc3\xb6n\xc3\xa4. H\xc3\xa4n otti osaa sis\xc3\xa4llissodan taisteluihin Ruoveden rintamanlohkolla Pekkalassa ja Korpelassa sek\xc3\xa4 Tampereelle edett\xc3\xa4ess\xc3\xa4 Suinulassa (Markkula), Haiharalla, Messukyl\xc3\xa4ss\xc3\xa4 ja Kalevankankaalla sek\xc3\xa4 itse Tampereella. Komonen haavoittui liev\xc3\xa4sti Ruovedell\xc3\xa4 22. helmikuuta 1918 ja 24. helmikuuta 1918 sek\xc3\xa4 Messukyl\xc3\xa4ss\xc3\xa4 24. maaliskuuta 1918. Haavoittumisistaan toivuttuaan h\xc3\xa4n toimi Vaasan rykmentin 7. komppanian p\xc3\xa4\xc3\xa4llikk\xc3\xb6n\xc3\xa4 ja otti osaa taisteluihin Viipurissa.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nKomonen m\xc3\xa4\xc3\xa4r\xc3\xa4ttiin sis\xc3\xa4llissodan j\xc3\xa4lkeen 15. kes\xc3\xa4kuuta 1918 alkaen Vaasan rykmentin III pataljoonan komentajaksi, jolta paikalta h\xc3\xa4net siirrettiin edelleen 1. hein\xc3\xa4kuuta 1918 Suomen valkoiseen kaartiin ja sijoitettiin p\xc3\xa4\xc3\xa4llik\xc3\xb6ksi 1. konekiv\xc3\xa4\xc3\xa4rikomppanian ja 18. huhtikuuta 1919 alkaen 3. konekiv\xc3\xa4\xc3\xa4rikomppaniaan. Rykmentin ase- ja konekiv\xc3\xa4\xc3\xa4riupseeriksi h\xc3\xa4net siirrettiin 1. tammikuuta 1920. Seuraavaksi h\xc3\xa4n joutui siirtym\xc3\xa4\xc3\xa4n 21. kes\xc3\xa4kuuta 1920 alkaen Kaartin j\xc3\xa4\xc3\xa4k\xc3\xa4ripataljoonaan konekiv\xc3\xa4\xc3\xa4rikomppanian p\xc3\xa4\xc3\xa4llik\xc3\xb6ksi ja 1. huhtikuuta 1921 alkaen 7. Erilliseen konekiv\xc3\xa4\xc3\xa4rikomppanian, miss\xc3\xa4 h\xc3\xa4net siirrettiin edelleen 20. kes\xc3\xa4kuuta 1924 alkaen 4. Erilliseen konekiv\xc3\xa4\xc3\xa4rikomppaniaan. Polkupy\xc3\xb6r\xc3\xa4pataljoona 2:een h\xc3\xa4net siirrettiin 31. toukokuuta 1927 (tunnettiin my\xc3\xb6hemmin nimell\xc3\xa4 J\xc3\xa4\xc3\xa4k\xc3\xa4ripataljoona 2) ja sijoitettiin konekiv\xc3\xa4\xc3\xa4rikomppanian p\xc3\xa4\xc3\xa4llik\xc3\xb6ksi.\n_START_SECTION_\nTalvi- ja jatkosota\n_START_PARAGRAPH_\nKomonen osallistui talvisotaan J\xc3\xa4\xc3\xa4k\xc3\xa4ripataljoona 2:n komentajana. H\xc3\xa4n johdatti joukkonsa taisteluihin Pasurissa, Oinaalassa, Kyyr\xc3\xb6l\xc3\xa4ss\xc3\xa4, Parkkilanlammella, K\xc3\xa4m\xc3\xa4r\xc3\xa4ll\xc3\xa4, Heinjoella, N\xc3\xa4\xc3\xa4t\xc3\xa4l\xc3\xa4ss\xc3\xa4, Kaplainm\xc3\xa4ell\xc3\xa4 ja Portinhoikassa. V\xc3\xa4lirauhan aikana h\xc3\xa4n jatkoi samassa teht\xc3\xa4v\xc3\xa4ss\xc3\xa4, mutta h\xc3\xa4net siirrettiin my\xc3\xb6hemmin Etel\xc3\xa4-Pohjanmaan l\xc3\xa4ntisen suojeluskuntapiirin IV alueen p\xc3\xa4\xc3\xa4llik\xc3\xb6ksi. T\xc3\xa4st\xc3\xa4 teht\xc3\xa4v\xc3\xa4st\xc3\xa4 h\xc3\xa4net siirrettiin jatkosodan puhjetessa pataljoonan komentajaksi Jalkav\xc3\xa4kirykmentti 37:een, josta h\xc3\xa4net siirrettiin viel\xc3\xa4 ensimm\xc3\xa4isen\xc3\xa4 sotavuonna p\xc3\xa4\xc3\xa4llik\xc3\xb6ksi Jalkav\xc3\xa4enkoulutuskeskus 21:een. Seuraavana vuonna h\xc3\xa4net siirrettiin niin ik\xc3\xa4\xc3\xa4n p\xc3\xa4\xc3\xa4llik\xc3\xb6ksi Jalkav\xc3\xa4enkoulutuskeskus 16:sta, josta h\xc3\xa4net siirrettiin edelleen Pohjois-Satakunnan suojeluskuntapiirin komentajakasi, miss\xc3\xa4 teht\xc3\xa4v\xc3\xa4ss\xc3\xa4 olikin sitten sodan loppuun saakka. Vakinaisesta palveluksesta Komonen erosi sotien j\xc3\xa4lkeen. Komonen haudattiin Helsingin Kaartin hautausmaalle.'